Մորփեոս և Իրիս

«Մորփեոս և Իրիս» (), ֆրանսիացի նկարիչ Պիեռ Նարսիս Գերենի նկարներից։ Այս ստեղծագործությունը հեղինակը վրձնել է 1811 թվականին։ Յուղաներկով կտավի չափերն են՝ 251 × 178 սմ։

Այսօր «Մորփեոս և Իրիս» ստեղծագործությունը պահպանվում և ցուցադրվում է Էրմիտաժում (Սանկտ Պետեբուրգ, Ռուսաստանի Դաշնություն)։

Նկարագիր 
«Մորփեոս և Իրիս» ստեղծագործությունում հեղինակը պատկերել է անտիկ դիցաբանության սյուժե։ Կտավում պատկերված է Յունոնայի կողմից ուղարկված ծիածանի աստվածուհի Իրիսը։ Վերջինս ամպի վրա նստած իջնում է քնի ու երազների աստված Մորփեոսի մոտ։ Քնած Մորփեոսի օթոցի  խորաքանդակները պատկերում են երկու առասպելական սյուժե։ Ձախ կողմում Հերմեսը հարձակվում է Մորփեոսի կողմից քնեցրած Արգոսի վրա, որը հսկում է հավերժահարս Իոյին. սյուժեն վերցված է Պուբլիուս Օվիդիուս Նասոյի «Կերպարանափոխություններ» ստեղծագործությունից։ Աջ կողմում պատկերված է այն պահը, երբ Հերան փարվում է քնած Զևսին. այս սյուժեն էլ վերցրած է Հոմերոսի «Իլիականի» XIV երգից։

Պատմություն 
Նկարը ստեղծվել է Փարիզում՝ 1811 թվականին՝ իշխան Նիկոլայ Յուսուպովի պատվերով։ Նկարը երկար ժամանակ գտնվել է Յուսուպովների դաստակերտում, որից հետո տեղափոխվել է Սանկտ Պետերբուրգ և ցուցադրվել Յուսուպովների պալատում։ 

Հոկտեմբերյան հեղափոխությունից հետո այս և Յուսուպովներին պատկանող հավաքածուի այլ իրեր ազգայնացվել են։ 1925 թվականին «Մորփեոս և Իրիս» ստեղծագործությունը տեղափոխվում է Էրմիտաժ։ 2014 թվականի վերջերից ցայսօր այն ներկայացված է Գլխավոր շտաբի շենքում (սրահ 303)։

Պատկերասրահ

Ծանոթագրություններ 

1811 նկարներ
Պիեռ-Նարսիս Գերենի նկարներ
Էրմիտաժի նկարներ
Մերկ կանանց պատկերով նկարներ
Ֆրանսիայի գեղանկարչություն
Դիցաբանությունն արվեստում
Մերկ տղամարդկանց պատկերով նկարներ